## Susana Camarero anuncia un nou pla estratègic de joventut amb mesures d’ocupació i formació i accés a l’habitatge

*** Amb motiu del Dia Internacional de la Joventut, la vicepresidenta convida la gent jove “​​​​a liderar la transició cap a un món millor”
* Susana Camarero assenyala com a “essencial” disposar d’una legislació “actualitzada i adaptada” a les noves realitats de la joventut**

La vicepresidenta segona i consellera de Serveis Socials, Igualtat i Habitatge, Susana Camarero, ha anunciat un nou pla estratègic de joventut de la Comunitat Valenciana amb mesures dinamitzadores d’ocupació i formació i accés a un habitatge digne, entre altres actuacions.

Amb motiu de la celebració del Dia Internacional de la Joventut, la vicepresidenta segona ha convidat les i els joves “a protagonitzar i liderar el camí de la transició cap a un món millor” i ha reivindicat el reconeixement del paper primordial que té la gent jove en la construcció d’un futur “més sostenible, just i solidari”.

La celebració d’aquest dissabte “ens brinda l’oportunitat de posar el focus en els assoliments de les persones joves i també de reflexionar sobre els problemes que els afecten, de com podem ajudar a resoldre’ls i contribuir al desenvolupament de tot el potencial que tenen”, ha assenyalat.

Susana Camarero ha aprofitat la commemoració d’aquest dia per a ratificar el seu compromís de continuar treballant en el desenvolupament de polítiques que, des de la transversalitat i coordinació de tots els departaments del Consell i amb la col·laboració d’associacions i els diferents agents econòmics i socials, “oferisquen als i les joves de la Comunitat Valenciana les oportunitats necessàries perquè es desenvolupen plenament”.

En aquest sentit, ha destacat dues qüestions prioritàries per a l’executiu valencià, com és el desenvolupament del Reglament de la Llei de joventut i l’actualització de la Llei de voluntariat, perquè és “essencial tindre una legislació actualitzada i adaptada a les noves realitats, per a dotar la població jove de les eines que necessiten per a créixer, desenvolupar-se i participar de manera activa en la societat”.

“La joventut és una etapa vital en el desenvolupament de la persona. És un període de transició, de canvis i de descobriment, però també és una etapa marcada per importants desafiaments”. Per això —ha assenyalat—, és fonamental “reconéixer i comprendre els problemes dels nostres joves, donar-los suport i ajudar-los perquè puguen desplegar les seues aptituds i perseguir els seus somnis”.

Finalment, Susana Camarero ha destacat els valors de “compromís social, esforç i implicació” que regeixen en aquest col·lectiu i ha agraït “la generositat i la solidaritat que dediquen a la societat valenciana”.

Fecha: 12/08/2023